**Manifest de Càritas Catalunya**

Tarragona, 22 octubre de 2016

Transformar la societat des de la Misericòrdia. Aquest és el repte afegit que afronta la gent de Càritas de les diòcesis amb seu a Catalunya, des del compromís de la comunitat cristiana.

Dia rere dia, any rere any, de manera discreta, continuada i eficaç l’acció social de Càritas s’adreça essencialment a acollir i a treballar amb les persones en situació de pobresa, de vulnerabilitat i de necessitat per tal que siguin protagonistes del seu propi alliberament. I tot això ho fem cosint estrips, recuperant voluntats, acompanyant vides esquinçades, ... amb alegria i amb una immensa dedicació gratuïta.

Però aquesta tasca silent de totes les persones implicades a Càritas topa contínuament amb un model de societat que ho fia tot al creixement econòmic, manlleva drets socials, retalla despeses en educació, sanitat i polítiques socials entre d’altres. Un model que incrementa les desigualtats, la precarietat laboral, la marginació d’amplis sectors socials -especialment els col·lectius majors de 50 anys en edat laboral- la pobresa, la dificultat per disposar d’un habitatge digne, la falta d’oportunitats i de perspectives vitals.

Totes les anàlisis i les diagnosis socials són concloents en el sentit que aquesta crisi econòmica està engrandint les diferències socials i consolida el trencament de la nostra societat, amb l’evidència d’una realitat dual. Això fa que cada vegada més un gran gruix de la nostra societat no pugui gaudir de tots els seu drets socials derivats de la contractació laboral i una bona part de la població estigui en greu risc d’exclusió social.

Un cop detectada i reconeguda tota aquesta dramàtica realitat, veiem des de la radicalitat evangèlica que ens hem de comprometre per tal de transformar aquesta societat i cercar un canvi de model. I tot això ho volem fer des de la Misericòrdia, juntament amb totes les dones i els homes de bona voluntat que comparteixen la mateixa aspiració. Canvis en àmbits com el mercat laboral, les prestacions socials, l’harmonització fiscal, l’educació o l’habitatge.

Aquest és el repte i també la nostra oportunitat i el nostre compromís per a un futur diferent, per a un futur engrescador i molt millor per a tots. Aquest ha de ser i és el crit col·lectiu de totes les Càritas de Catalunya.